b'\n_START_ARTICLE_\nParatiisi\n_START_PARAGRAPH_\nParatiisi on yliluonnollinen maailma, jota pidet\xc3\xa4\xc3\xa4n toivottavana ja johon p\xc3\xa4\xc3\xa4sy\xc3\xa4 pidet\xc3\xa4\xc3\xa4n tavoittelemisen arvoisena. Paratiisit ovat usein ihanteellista maisemaa muistuttavia elinymp\xc3\xa4rist\xc3\xb6j\xc3\xa4, jotka ovat esteettisi\xc3\xa4, ylt\xc3\xa4kyll\xc3\xa4isi\xc3\xa4, onnellisia ja vaarattomia. K\xc3\xa4yt\xc3\xa4nn\xc3\xb6ss\xc3\xa4 kaikissa traditioissa on jonkinlainen paratiisik\xc3\xa4sitys, mutta niiden paratiisit muistuttavat paljon toisiaan. Paratiisi voi olla eri kulttuureissa joko ihmiskunnan alku- ja loppukoti tai paikka, johon menn\xc3\xa4\xc3\xa4n kuoleman tai jonkin suuren mullistuksen j\xc3\xa4lkeen.\n_START_SECTION_\nEtymologia\n_START_PARAGRAPH_\nSana paratiisi on per\xc3\xa4isin avestan kielen sanasta paridaeza (pari, ymp\xc3\xa4ri; daeza, muuri), joka tarkoittaa muurin ymp\xc3\xa4r\xc3\xb6im\xc3\xa4\xc3\xa4 puutarhaa. Persian kieleen sana omaksuttiin muodossa paridaida. Paratiisi-nimityst\xc3\xa4 k\xc3\xa4ytettiin Persiassa ensimm\xc3\xa4isen vuosituhannen eaa. alkupuolella viinitarhoista, hedelm\xc3\xa4puutarhoista, metsist\xc3\xa4, taimikoista ja talleista, joissa oli puita ja muuta kasvillisuutta, puroja ja riistaa kuninkaallisille mets\xc3\xa4stett\xc3\xa4v\xc3\xa4ksi. Persiasta sanan omaksuivat kreikkalaiset muodossa paradeisos ja my\xc3\xb6hemmin roomalaiset muodossa paradisos. Hepreaan sana lainattiin muodossa pardes.\n_START_SECTION_\nM\xc3\xa4\xc3\xa4ritelm\xc3\xa4 ja luokittelu\n_START_PARAGRAPH_\nParatiisit ovat yliluonnollisia ja toiveenomaisia maailmoja, joihin p\xc3\xa4\xc3\xa4syn tiell\xc3\xa4 on jokin yliluonnollinen tapahtuma tai toimija. Paratiisit ovat usein jumalan luomia. Monissa kuvauksissa paratiisiin voi p\xc3\xa4\xc3\xa4st\xc3\xa4 vain kuoleman kautta._NEWLINE_Myyttien paratiisit voidaan jakaa kolmeen lajiin. Paratiisi voi olla ihmiskunnan onnellinen alkukoti, jonne palaaminen on ihmisen lopullinen tavoite. Paratiisi voi my\xc3\xb6s olla paikka, jonne kuolleet siirtyv\xc3\xa4t kuolemansa j\xc3\xa4lkeen jatkamaan el\xc3\xa4m\xc3\xa4\xc3\xa4ns\xc3\xa4, yleens\xc3\xa4 ikuisesti. T\xc3\xa4llaiseen paratiisiin p\xc3\xa4\xc3\xa4sy edellytt\xc3\xa4\xc3\xa4 usein oikeanlaista el\xc3\xa4mist\xc3\xa4 t\xc3\xa4ss\xc3\xa4 maailmassa. Kolmas paratiisin laji on t\xc3\xa4ss\xc3\xa4 maailmassa ja el\xc3\xa4m\xc3\xa4ss\xc3\xa4 todeksi tuleva maailma: Jumala h\xc3\xa4vitt\xc3\xa4\xc3\xa4 vanhan maailman ja luo tilalle maanp\xc3\xa4\xc3\xa4llisen paratiisin, t\xc3\xa4ydellisen aikakauden, jossa valitut saavat jatkaa el\xc3\xa4m\xc3\xa4\xc3\xa4ns\xc3\xa4 joutumatta kuitenkaan kuolemaan sit\xc3\xa4 varten. Ajatus paratiisista alkukotina esiintyy esimerkiksi Raamatussa ja afrikkalaisissa mytologioissa. Apokalyptinen h\xc3\xa4vityksen kautta syntyv\xc3\xa4 maanp\xc3\xa4\xc3\xa4llinen paratiisi esiintyy muun muassa Raamatun profetioissa ja monissa nykyajan kulteissa._NEWLINE_Paratiisit voi my\xc3\xb6s jakaa niiden ominaisuuksien perusteella \xe2\x80\x9dabstrakteihin\xe2\x80\x9d ja \xe2\x80\x9dkonkreettisiin\xe2\x80\x9d. Abstraktit paratiisit ovat uskonoppineiden muotoilemia teologisia oppirakennelmia. Kristinuskossa t\xc3\xa4llaiseen paratiisiin viitataan yhteyten\xc3\xa4 Pyh\xc3\xa4\xc3\xa4n Henkeen ja hindulaisuudessa vapautumisena j\xc3\xa4lleensyntymisen kierrosta ja sulautumisena johonkin k\xc3\xa4sitt\xc3\xa4m\xc3\xa4tt\xc3\xb6m\xc3\xa4\xc3\xa4n voimaan. Buddhalaisille paratiisi on my\xc3\xb6s nirvana, joka on enemm\xc3\xa4nkin tila kuin paikka. Konkreettiset paratiisit ovat helpommin ymm\xc3\xa4rrett\xc3\xa4vi\xc3\xa4 kuin abstraktit, ja ne v\xc3\xa4littyv\xc3\xa4t suullisena perinteen\xc3\xa4 sukupolvelta toiselle. Ne ovat my\xc3\xb6s usein virallisten dogmien torjumia. Konkreettisia paratiiseja esiintyy kaikissa traditiossa, mutta abstrakteja paratiiseja esiintyy vain niiss\xc3\xa4, joissa on vakiintunut teologinen oppi, kuten laajimmalle levinneiss\xc3\xa4 maailmanuskonnoissa.\n_START_SECTION_\nKonkreettiset paratiisit ja niiden synty\n_START_PARAGRAPH_\nKoska konkreettiset paratiisit siirtyv\xc3\xa4t sukupolvelta toiselle suullisesti, niist\xc3\xa4 on j\xc3\xa4\xc3\xa4nyt usein vain v\xc3\xa4h\xc3\xa4n j\xc3\xa4lki\xc3\xa4. Niit\xc3\xa4 on kuitenkin saatu tallennettua esimerkiksi l\xc3\xb6yt\xc3\xb6retkien kautta. Konkreettiset paratiisit ovat laajalle levinneit\xc3\xa4, ja niiss\xc3\xa4 on huomattavan paljon yhteist\xc3\xa4. Konkreettinen paratiisi on kokijan omaa arkiymp\xc3\xa4rist\xc3\xb6\xc3\xa4 muistuttava elinymp\xc3\xa4rist\xc3\xb6. Siell\xc3\xa4 on kuitenkin runsaasti eloonj\xc3\xa4\xc3\xa4misen kannalta t\xc3\xa4rkeit\xc3\xa4 resursseja, kuten vett\xc3\xa4, ruokaa ja suojaa. Paratiiseissa on my\xc3\xb6s paljon kaunista, kuten kukkia, hedelm\xc3\xa4puita, jalokivi\xc3\xa4 ja palatseja. El\xc3\xa4m\xc3\xa4 on paratiisissa s\xc3\xa4\xc3\xa4nn\xc3\xb6nmukaisesti helppoa, onnellista ja riskit\xc3\xb6nt\xc3\xa4. Uhat kuten sodat, sairaudet, puutteet ja kuolema puuttuvat paratiiseista. My\xc3\xb6sk\xc3\xa4\xc3\xa4n paikallisessa arkiymp\xc3\xa4rist\xc3\xb6ss\xc3\xa4 tuntemattomia asioita ei paratiiseissa esiinny. Jotkin el\xc3\xa4imet ja kasvit saattavat kuitenkin k\xc3\xa4ytt\xc3\xa4yty\xc3\xa4 ep\xc3\xa4tavallisesti, kuten ruohoa sy\xc3\xb6v\xc3\xa4t leijonat, timantteja kasvavat puut tai perhoseksi muuttuvat ihmiset. Paratiisit sijaitsevat usein jossain kaukaisessa paikassa luonnonesteen takana. Merten rannoilla el\xc3\xa4vien kansojen paratiisit ovat usein kaukaisella saarella, ja Himalajan kansojen paratiisit ovat luoksep\xc3\xa4\xc3\xa4sem\xc3\xa4tt\xc3\xb6m\xc3\xa4n vuoriston laaksossa._NEWLINE_Uskontotutkija Jani N\xc3\xa4rhen (2009) mukaan paratiisien samankaltaisuudet toisistaan riippumattomien kulttuurien v\xc3\xa4lill\xc3\xa4 johtuvat ihmisen mielen samankaltaisuudesta eri puolilla maailmaa. Mieli tuottaa s\xc3\xa4\xc3\xa4nn\xc3\xb6nmukaisesti samankaltaisia ideaalisia kuvauksia paratiisinkaltaisista ymp\xc3\xa4rist\xc3\xb6ist\xc3\xa4. N\xc3\xa4ill\xc3\xa4 geneettisesti periytyvill\xc3\xa4 mielen mekanismeilla on paratiisimielikuvista riippumaton adaptiivinen teht\xc3\xa4v\xc3\xa4, joka kytkeytyy v\xc3\xa4litt\xc3\xb6miin eloonj\xc3\xa4\xc3\xa4misen ongelmiin. Toisaalta toistensa kanssa l\xc3\xa4heisesti vuorovaikutuksessa olevien kulttuurien paratiisikertomuksissa on paljon my\xc3\xb6s toisilta kulttureilta suoraan omaksuttuja piirteit\xc3\xa4._NEWLINE_Paratiisien erot johtuvat kulttuurien eroista. Kunkin kulttuurin paratiisik\xc3\xa4sityst\xc3\xa4 muokkaavat etenkin alueen eli\xc3\xb6st\xc3\xb6, kulttuuriset hyvinvoinnin symbolit sek\xc3\xa4 paikalliset rakennukset ja esineist\xc3\xb6._NEWLINE_Ymp\xc3\xa4rist\xc3\xb6psykologisen habitaattiteorian mukaan ihmist\xc3\xa4 miellytt\xc3\xa4v\xc3\xa4t intuitiivisesti maisemat, jotka tarjoavat mahdollisuuksia, n\xc3\xa4k\xc3\xb6aloja ja suojapaikkoja. T\xc3\xa4llaisen maiseman peruspiirteisiin kuuluvat etenkin vesi, vehreys, n\xc3\xa4k\xc3\xb6suoja ja samalla hyv\xc3\xa4 n\xc3\xa4kyvyys, monimuotoisuus kuten kumpuileva maasto, kirkkaat v\xc3\xa4rit, luonnontilaisuus sek\xc3\xa4 tuttuus. Sen sijaan esimerkiksi kuivuus, liiallinen avoimuus tai n\xc3\xa4kyvyyden puute v\xc3\xa4hent\xc3\xa4v\xc3\xa4t maiseman mieluisuutta. T\xc3\xa4llaiset preferenssit ovat yhteisi\xc3\xa4 ihmisille kulttuurista riippumatta. N\xc3\xa4rhen (2009) mukaan paratiisiymp\xc3\xa4rist\xc3\xb6t ovat aina noudattaneet monin tavoin juuri t\xc3\xa4llaisia ihmiselle lajiominaisia ymp\xc3\xa4rist\xc3\xb6preferenssej\xc3\xa4. T\xc3\xa4m\xc3\xa4 on edesauttanut paratiisiuskomusten tuttuutta, mieluisuutta ja niiden siirtymist\xc3\xa4 kertojalta kuulijalle. Konkreettiset paratiisit ovat kognitiivisesti optimaalisia, koska ne sis\xc3\xa4lt\xc3\xa4v\xc3\xa4t niiden poikkeuksellisuutta korostavia liioiteltuja ominaisuuksia. Ne ovat rajoitetusti intuitionvastaisia, aktivoivat samoja mielen tiedonk\xc3\xa4sittelyn mekanismeja kuin muutkin yliluonnolliset asiat, ovat konkreettisina relevantteja, ovat osa uskottavia myyttisi\xc3\xa4 kertomuksia ja sopivat ihmisen kognitiiviseen arkkitehtuuriin paremmin kuin abstraktit paratiisit._NEWLINE_Paratiisit ovat ikuisia: niiss\xc3\xa4 el\xc3\xa4m\xc3\xa4 jatkuu aina samanlaisena ja yht\xc3\xa4 onnellisena. Ikuinen el\xc3\xa4m\xc3\xa4 on yhdistetty paratiisiin, koska se on n\xc3\xa4hty yleens\xc3\xa4 haluttavana asiana. Samankaltaisuuden toistumisesta aiheutuva habitaatio, eli \xc3\xa4rsykkeeseen tottuminen, sek\xc3\xa4 ihmist\xc3\xa4 motivoivien haasteiden ja vaikeuksien puuttuminen paratiiseissa voidaan kuitenkin n\xc3\xa4hd\xc3\xa4 ristiriitaisena piirteen\xc3\xa4 onnellisuuden tavoittelun ihanteen kanssa. T\xc3\xa4m\xc3\xa4n vuoksi paratiisissa asuvan ihmisen mielen t\xc3\xa4ytyisikin luultavasti erota tunnetusta ihmismielest\xc3\xa4, jotta h\xc3\xa4n tuntisi itsens\xc3\xa4 onnelliseksi.\n_START_SECTION_\nSumer\n_START_PARAGRAPH_\nMuinaisten sumerilaisten vanhimmat s\xc3\xa4ilyneet paratiisimyytit on l\xc3\xb6ydetty savitauluista noin vuodelta 2100 eaa. Sumerilaiset sijoittivat paratiisinsa maan p\xc3\xa4\xc3\xa4lle. Heid\xc3\xa4n paratiisissaan, jumalten asuttamassa Dilmunissa, oli hedelm\xc3\xa4llist\xc3\xa4, oikeudenmukaista, nautinnollista ja kaunista. Siell\xc3\xa4 oli raikasta vett\xc3\xa4, sankkoja metsi\xc3\xa4 ja puutarhoja, mutta vaikeuksia, kuten sairauksia, n\xc3\xa4lk\xc3\xa4\xc3\xa4, sotaa, kuolemaa tai surua, ei ollut. Dilmun sijaitsi pyh\xc3\xa4ll\xc3\xa4 vuorella id\xc3\xa4ss\xc3\xa4, mutta sen tarkka sijainti oli ep\xc3\xa4m\xc3\xa4\xc3\xa4r\xc3\xa4inen, eik\xc3\xa4 sit\xc3\xa4 siksi voinut vallata tai tuhota. Sumerilaisille paratiisi oli eettisen el\xc3\xa4m\xc3\xa4n malli._NEWLINE_Sumerilaiset kertoivat luomistarujaan ja paratiisimyyttej\xc3\xa4\xc3\xa4n jumaltarujensa johdantoina. Ne esitteliv\xc3\xa4t maailman sellaisena kuin se oli parhaimmillaan, ilman katastrofeja, sotia ja v\xc3\xa4kivaltaa. Sumerilaisten vedenpaisumusmyytiss\xc3\xa4 ainoa eloonj\xc3\xa4\xc3\xa4nyt, Zisudra, p\xc3\xa4\xc3\xa4tyy juuri Dilmunin vuorelle. Sumerilaisten kulttuurin kadottuakin heid\xc3\xa4n myyttins\xc3\xa4 j\xc3\xa4iv\xc3\xa4t el\xc3\xa4m\xc3\xa4\xc3\xa4n L\xc3\xa4hi-id\xc3\xa4n mytologiassa.\n_START_SECTION_\nPersia\n_START_PARAGRAPH_\nMuinaiset persialaiset hallitsivat kuningas Kyyroksen aikana (576\xe2\x80\x93529 eaa.) laajaa aluetta Intiasta V\xc3\xa4limerelle. Heid\xc3\xa4n kauttaan sana paratiisi (pers. paridaida) tuli tarkoittamaan muurein ja puin reunustettuja vehmaita puistoja. Etenkin Kyyros tunnettiin puutarhoistaan. H\xc3\xa4n oli luultavasti zarathustralainen; zarathustralaisuudesta on per\xc3\xa4isin k\xc3\xa4sitys hyv\xc3\xa4n ja pahan dualismiin kytkeytyv\xc3\xa4st\xc3\xa4 paratiisista, johon ihmiset saattoivat p\xc3\xa4\xc3\xa4st\xc3\xa4 hyv\xc3\xa4n ja eettisen el\xc3\xa4m\xc3\xa4n palkintona.\n_START_SECTION_\nJuutalaisuus\n_START_PARAGRAPH_\nJuutalaiset luultavasti omaksuivat Babylonian vankeuden aikana 500-luvulla eaa. zarathustralaisuudesta k\xc3\xa4sityksens\xc3\xa4 kolmiosaisesta maailmasta: taivaasta, maasta paratiiseineen, ja alamaailmasta. Ensimm\xc3\xa4isen Mooseksen kirjan tarinat heijastavat sumerilaisten kertomuksia. Siin\xc3\xa4 mainitaan paratiisin l\xc3\xa4pi virtaaviksi Tigris- ja Eufratjoet, jotka sijaitsevat todellisuudessa sumerien asuinseuduilla. Luomiskertomuksen paratiisi, Eedenin puutarha, on maan p\xc3\xa4\xc3\xa4ll\xc3\xa4 mutta vaikeasti l\xc3\xb6ydett\xc3\xa4v\xc3\xa4, kuten sumerilaistenkin. Se on yhden suuren joen alkul\xc3\xa4hde, josta haarautuu nelj\xc3\xa4 jokea: Tigris, Eufrates, Gihon ja Pishon. Eeden oli keidasmainen puutarha, jossa virtasi vesi, hedelm\xc3\xa4puut kukkivat ja suuret puut antoivat varjoa. Jumala vihastui luomiinsa Aadamiin ja Eevaan n\xc3\xa4iden sy\xc3\xb6ty\xc3\xa4 Hyv\xc3\xa4n ja pahan tiedon puun hedelmi\xc3\xa4 ja karkotti heid\xc3\xa4t paratiisista vaikeuksien t\xc3\xa4ytt\xc3\xa4m\xc3\xa4\xc3\xa4n maailmaan._NEWLINE_Heprean kielen paratiisia merkitsev\xc3\xa4 sana pardes esiintyy vain kolmesti juutalaisten Raamatussa. Laulujen laulussa se viittaa kauniiseen puutarhaan, mahdollisesti juuri luomiskertomuksesta tuttuun. Kreikankielisess\xc3\xa4 raamatunk\xc3\xa4\xc3\xa4nn\xc3\xb6ksess\xc3\xa4 Septuagintassa 200-luvulta eaa. alkuper\xc3\xa4iset hepreankieliset viittaukset laitumiin, puutarhoihin, viinitarhoihin, hedelm\xc3\xa4tarhoihin ja pyhiin vuoriin, kuten my\xc3\xb6s luomiskertomuksen paratiisiin, k\xc3\xa4\xc3\xa4nnettiin kreikaksi sanalla paradeisos. My\xc3\xb6s hellenistisen ajan kreikankielinen kirjallisuus k\xc3\xa4ytti sanaa laajalti, ja paratiisin merkitys kasvoi sen seurauksena._NEWLINE_Israelin profeetat viittasivat paratiisiin erityisesti kriisien aikana. Profeetta Aamos pyrki 800-luvulla taivuttelemaan Israelin hallitsijat kohtelemaan k\xc3\xb6yhi\xc3\xa4 paremmin lupaamalla heille paratiisin nautinnot, jotka he menett\xc3\xa4isiv\xc3\xa4t jatkaessaan ep\xc3\xa4oikeudenmukaisuuttaan. Jesajan kirjoissa 600- ja 700-luvuilta eaa. kuvaillaan rauhaisaa maailmaa lohdutukseksi assyrialaisten uhan alla el\xc3\xa4neille juudalaisille. Jesajan paratiisin luo Jumala maan p\xc3\xa4\xc3\xa4lle ja t\xc3\xa4h\xc3\xa4n aikaan._NEWLINE_\xc2\xbbSilloin susi kulkee karitsan kanssa ja pantteri laskeutuu levolle vohlan viereen, vasikka ja leijonanpentu sy\xc3\xb6v\xc3\xa4t yhdess\xc3\xa4 ja pikkupoika on niiden paimenena. --- Aavikko iloitsee, autiomaa iloitsee, aro riemuitsee, se puhkeaa kukkaan!\xc2\xbb _NEWLINE_(Jes. 11:6\xe2\x80\x938 ja Jes. 35:1\xe2\x80\x932)_NEWLINE_My\xc3\xb6s Babyloniassa kirjoittanut Hesekiel viittaa paratiisiin usein kirjassaan.\n_START_SECTION_\nKristinusko\n_START_PARAGRAPH_\nJeesusta kuvaillaan Uuden testamentin evankeliumeissa luomiskertomuksen paratiisin kuvauksista tutuin ilmaisuin._NEWLINE_Uuden testamentin kirja Johanneksen ilmestys, joka kirjoitettiin noin 90 jaa., sis\xc3\xa4lt\xc3\xa4\xc3\xa4 n\xc3\xa4yn tulevasta paratiisista. Siin\xc3\xa4 kristitty profeetta Johannes kuvaa tulevaa loisteliasta, kullasta ja jalokivist\xc3\xa4 rakennettua uutta Jerusalemia, joka on Jumalan valittujen koti. Johanneksen paratiisi on aikaisemmista paratiiseista poiketen kaupunki- ja kulttuurikeskeinen._NEWLINE_Paratiisi oli kristittyjen alkukirkon hallitseva visuaalinen teema heid\xc3\xa4n pyh\xc3\xa4t\xc3\xb6iss\xc3\xa4\xc3\xa4n. Jeesus ja h\xc3\xa4nen seuraajansa kuvattiin vehre\xc3\xa4ss\xc3\xa4 nelj\xc3\xa4n joen halkomassa maisemassa, joka vastasi apostoli Paavalin apokalypsin kuvausta paratiisista. Alkukirkon j\xc3\xa4senille paratiisi ei ollut taivas tai el\xc3\xa4m\xc3\xa4nj\xc3\xa4lkeinen paikka, vaan t\xc3\xa4ss\xc3\xa4 maailmassa oleva paikka, jonka Jumalan henki on siunannut. Kristinuskon ensimm\xc3\xa4isten vuosisatojen kirkkojen seinilt\xc3\xa4 l\xc3\xb6ydetyt lukuisat v\xc3\xa4rikk\xc3\xa4\xc3\xa4t kuvaukset paratiisista mukailivat alkukristittyjen silmien edess\xc3\xa4 senaikaisia rukouksia, tarinoita, psalmeja ja hymnej\xc3\xa4, ja korostivat todellista maailmaa, joka luotiin hyv\xc3\xa4ksi ja onnelliseksi. Vasta noin 800-luvulta alkaen kristinusko siirtyi maanp\xc3\xa4\xc3\xa4llisen paratiisin korostamisesta ristiinnaulitsemisen korostamiseen, samalla sys\xc3\xa4ten paratiisin kuolemanj\xc3\xa4lkeiseen el\xc3\xa4m\xc3\xa4\xc3\xa4n. Ensimm\xc3\xa4inen s\xc3\xa4ilynyt krusifiksi on vasta vuodelta 965. Aloittaessaan ensimm\xc3\xa4isen ristiretken vuonna 1095 Paavi Urbanus II julisti paratiisin kuolemanj\xc3\xa4lkeiseksi paikaksi, jonne Pyh\xc3\xa4ss\xc3\xa4 sodassa kuollut p\xc3\xa4\xc3\xa4sisi palkaksi juutalaisten ja muslimien tappamisesta.\n_START_SECTION_\nMuut uskonnot\n_START_PARAGRAPH_\nIslamin paratiisi janna on puhdas, t\xc3\xa4ydellinen ja ikuinen puutarha, jossa el\xc3\xa4m\xc3\xa4 on kaikin puolin helppoa, iloista ja mukavaa. Ravintoa on ylt\xc3\xa4kyll\xc3\xa4isesti ja joissa virtaavat vesi, maito, viini ja hunaja. Miehet saavat nauttia kauniiden neitsyiden seurasta. Jannaan p\xc3\xa4\xc3\xa4sev\xc3\xa4t Jumalan tahdon mukaisesti el\xc3\xa4neet ja erityisesti marttyyrit._NEWLINE_Hindulaisuuden paratiiseissa soi kaunis musiikki ja tuoksuvat hienot hajusteet. Nymfit t\xc3\xa4ytt\xc3\xa4v\xc3\xa4t kaikki asukkaiden toiveet. Tiet ja palatsit ovat kultaisia ja jalokivin koristeltuja. Paratiisiin p\xc3\xa4\xc3\xa4sev\xc3\xa4t jumalien kutsumat hurskaat uskovaiset ja taistelussa kuolleet sankarit. Buddhalaisten paratiisi muistuttaa ulkoisesti hindujen paratiisia. Sinne p\xc3\xa4\xc3\xa4sev\xc3\xa4t ihmiset, jotka luottavat Buddhaan ja ovat omistautuneet valaistumispyrkimyksille._NEWLINE_Muinaisten egyptil\xc3\xa4isten paratiisissa ty\xc3\xb6n tekev\xc3\xa4t hautajaismenojen yhteydess\xc3\xa4 vainajan mukaan annetut palvelijat. Asteekkien paratiisissa asukkaat voivat ottaa perhosen muodon. Kelttien paratiisissa juhlitaan, mets\xc3\xa4stet\xc3\xa4\xc3\xa4n ja iloitaan. Se sijaitsee joko haltijakummun sis\xc3\xa4ll\xc3\xa4 tai kaukaisella saarella, ja sinne p\xc3\xa4\xc3\xa4sev\xc3\xa4t sankarit ja kuninkaat. Muinaisskandinaavisessa Valhallassa on 540 ovea, kullattu sali ja kaikkien vesien alkul\xc3\xa4hde. Siell\xc3\xa4 soturit taistelevat myyttist\xc3\xa4 sutta vastaan ja juhlivat porsaanlihaa ja simaa sy\xc3\xb6den. Naispuoliset valkyyrit palvelevat asukkaita._NEWLINE_Saamelaisten muinaisuskossa paratiisi sijaitsee kaksipohjaisen j\xc3\xa4rven pohjan alapuolella tai tunturin tai vuoren uumenissa. Siell\xc3\xa4 porot ja muut sy\xc3\xb6t\xc3\xa4v\xc3\xa4t el\xc3\xa4imet ovat suuria. Saamelaisten paratiisiin p\xc3\xa4\xc3\xa4sev\xc3\xa4t ihmiset kuoltuaan, noidat tosin my\xc3\xb6s el\xc3\xa4ess\xc3\xa4\xc3\xa4n._NEWLINE_Ufouskontojen paratiisit ovat ulkoavaruudessa sijaitsevia utopioita tai avaruuden muukalaisten Maahan tuomia. Jotkin itsemurhakultit ovat viime vuosikymmenin\xc3\xa4 tehneet joukkoitsemurhan p\xc3\xa4\xc3\xa4st\xc3\xa4kseen t\xc3\xa4llaiseen paratiisiin.'